Pampaskatt

L. c. braccatus 
 L. c. budini
 L. c. colocolo
 L. c. crespoi
 L. c. garieppi
 L. c. munoai
 L. c. pajeros
 L. c. thomasi

Pampaskatt, colocolo, peekaboo eller pantanalkatt (Leopardus colocolo) er et kattedyr som tilhører gruppen med amerikanske flekkede småkatter. Arten er endemisk for Sør-Amerika og har ulike navn etter de forskjellige leveområdene. Arten har, i likhet med de andre artene i ozelotlinjen, kun 18 kromosompar. Det vanligste blant katter er 19 kromosompar.

Beskrivelse 
Pampaskatten varierer mye i utfarging, fra nesten sort til grå og gulaktig i grunnfargen. Kroppen blir omkring 42–79 cm og halen, som alltid har 9 mørke ringer, cirka 22–33 cm. Skulderhøyden er omkring 30–35 cm. Voksne individer veier normalt cirka 3–4 kilo, men den kan bli større. Den er på størrelse med en huskatt og kan forveksles med denne. Populasjonen(e) i Andesfjellene framstår som så like fjellkatten at legfolk kan ha store problemer med å skille dem fra hverandre. Haleringene er imidlertid mye smalere (cirka 20 mm) og markeringsstrekene ved øynene mindre framtredende hos pampaskatten, som dessuten har lys nesebrusk. Hodet er bredt og rundt, og den har butt snuteparti. Ørene er bredt ansatt, og øynene er amberfarget og ganske store. Lemmene er forholdsvis korte og kraftige. 

Pelsen varierer fra tykk og myk i kalde strøk, til kort og stritt tilliggende i det varmere lavlandet. Pelsen varierer dessuten mye i både utfarging og markeringer, som i noen tilfeller kan være nesten fraværende. Flankene kan være sølvgrå og ryggen mørkere grå, mens undersiden er lysere og lemmene ofte rustrøde til rød-oransje.

Arten regnes som nattaktiv og livnærer seg hovedsakelig av gnagere, spesielt fjellviscacia (Lagidium viscacia), og fugler.

Utbredelse 
Pampaskatten er endemisk for Sør-Amerika og trives i gresskledd landskap, som den finner gjennom Andesfjellene fra Ecuador (fra cirka 00° 30’ S) og sørover, på pampasen sør i Brasil og sør til Patagonia (til 51° S). Selv om arten har blitt registrert i høyder på mer enn 5000 moh, er den mer typisk i lavere høyder enn det fjellkatten foretrekker. Allikevel vil disse kattene noen steder konkurrere om føden.

Noen deler gjerne denne katten inn i tre distinkte populasjoner (som minst en studie hevder kan være tre separate arter), men systematikken (se nedenfor) for denne arten regnes forsatt som uavklart hva populasjoner angår:
 Colocolo (L. c. colocolo) – i Chile og langs vestsiden av Andesfjellene
 Pantanalkatt (L. c. braccatus) – i Brasil, Paraguay og Uruguay
 Pampaskatt (L. c. pajeros) – fra Colombia til Sør-Chile, langs østsiden av Andesfjellene

Systematikk 
Systematikken for denne arten har vært omstridt, men som fjellkatten regnes den nå inn i slekten Leopardus. Det er beskrevet flere varianter, men det er usikkert om disse kan kalles underarter eller ikke. Noen forskere deler arten inn i tre distinkte populasjoner, for eksempel Johnson m. fl. (1999) og Garcia-Perea (1994), men inndelingen som sådan er ikke lik. Andre, for eksempel Cossios og Angers (2007), hevder at det finnes seks distinkte populasjoner. Foreløpig konkluderer imidlertid flertallet med at det må forskes mer på eventuelle subpopulasjoner før slike kan avklares.

 L. c. braccatus Brasil, nordre Argentina
 L. c. budini, Argentina
 L. c. colocolo, det sentrale Chile
 L. c. crespoi, nordvestlige Chile
 L. c. garieppi, Peru, Ecuador, Bolivia
 L. c. munoai, Uruguay
 L. c. pajeros, Argentina, Chile
 L. c. thomasi, Ecuador

Referanser

Eksterne lenker 
 

Mindre kattedyr
Pattedyr formelt beskrevet i 1782
Nær truede arter på IUCNs rødliste
Dyr formelt beskrevet av Juan Ignacio Molina